קיקה סאנצ'ס פלורס

אנריקה (קיקה) סאנצ'ס פלורס (בספרדית:Quique Sánchez Flores;נולד ב-5 בפברואר 1965) הוא מאמן כדורגל וכדורגלן ספרדי לשעבר ששיחק בעמדת המגן הימני. הוא החל את הקריירה המקצוענית שלו בולנסיה בשנת 1984, וצבר 304 משחקים בהם הבקיע 16 שערים בלה ליגה במשך 12 עונות. הוא שיחק גם בריאל מדריד ובריאל סרגוסה ופרש בשנת 1997. מבחינה בינלאומית, הוא ייצג את ספרד בנבחרות עד גיל 18, בנבחרת ספרד עד גיל 21, נבחרת ספרד עד גיל 23 ובנבחרת ספרד, והופיע עם הנבחרת הבוגרת במונדיאל 1990.
בשנת 2001, פלורס החל את קריירת האימון שלו כשאימן את קבוצת הנוער של ריאל מדריד. תפקידו הבכיר הראשון הגיע בשנת 2004 בחטאפה, והוא גם אימן את ולנסיה, אתלטיקו מדריד - שם הגיע לגמר הליגה האירופית 2010 וזכה עימה, ואספניול בלה ליגה. מחוץ לספרד הוא אימן בבנפיקה ליסבון מליגת העל הפורטוגלית, ובווטפורד (ב-2 קדנציות שונות) בפרמייר ליג, כשהוא גם אימן לפרקי זמן באיחוד האמירויות הערביות ובסין.

 קריירת משחק 
פלורס, שנולד במדריד, בילה את עשר שנותיו הראשונות כשחקן בוגרים בולנסיה החל מעונת 1984/1985. המועדון ירד ליגה בעונתו השנייה בקבוצה (עונת 1985/1986), וכאשר חזרו ללה ליגה בעונת 1987/1988 הם סיימו במקום ה-14. עם זאת, מאותה נקודה ועד עונת 1993/1994 הקבוצה מעולם לא דורגה נמוך יותר מהמקום השביעי, כשהוא היה הבחירה הראשונה בקבוצה.
פלורס עבר לריאל מדריד בקיץ 1994 בחוזה לארבע שנים, ונשאר בקבוצה מהבירה במשך שתי עונות, וזכה באליפות בעונת 1994/1995 אבל נהפך למיותר בתחילת טרום העונה של 1996 לאחר שהתלונן בפני המאמן החדש פאביו קאפלו על כאבים בציפורניים. לאחר מכן, הוא שיחק לתקופה קצרה בריאל סרגוסה, ופרש מכדורגל מקצועני בגיל 32 עם סך של 304 משחקים ו-16 שערים; בעונתו היחידה בהליגה הספרדית השנייה בכדורגל כשוולנסיה זכתה באליפות, הוא רשם שיאי קריירה עם 40 משחקים ותשעה שערים. פלורס ערך 15 הופעות עבור נבחרת ספרד, והוא נכלל בסגל למונדיאל 1990. בספטמבר 1987, הוא ערך את הופעת הבכורה שלו במשחק ידידות נגד נבחרת לוקסמבורג שנגמר בניצחון 0–2 לספרדים בקאסטיון דה לה פלאנה.

 קריירת אימון 
 ההתחלה 
פלורס החל את קריירת האימון שלו בשנת 2001 כשאימן את קבוצות הנוער של ריאל מדריד. לאחר שזכה לתשואות על עבודתו במהלך שלוש עונותיו בקבוצות הנוער, הוא משך את תשומת ליבה של חטאפה שעלתה ליגה זה מכבר, גם היא ממדריד.

 ולנסיה 
לאחר עונת 2004/2005 עם חטאפה, בה סיימו במקום ה-13, ניתנה לפלורס ההזדמנות לאמן את קבוצתו לשעבר ולנסיה, במקומו של קלאודיו ראניירי. בעונתו הראשונה בקבוצה (עונת 2005/2006) הוא הוביל אותם למקום השלישי וכך העפיל לליגת האלופות שם הקבוצה הגיעה לרבע הגמר, אך הודחה על ידי צ'לסי. במאי 2007, העטלפים סיימו בטופ 4 בעונת 2006/2007, וכתוצאה מכך הבטיחה את השתתפותה בעונת 2007/2008 בליגת האלופות. עם זאת, ב-29 באוקטובר מועצת המנהלים של הקבוצה החליטה לפטר את פלורס לאחר סדרה של תוצאות גרועות.

 בנפיקה 
פלורס מונה למאמנה של בנפיקה ליסבון ב-24 במאי 2008. ב-8 ביוני של השנה שלאחר מכן הוא עזב את ליגת העל הפורטוגלית בהסכמה הדדית, לאחר שסיים במקום השלישי בליגה וזכה בגביע הליגה הפורטוגלית.

 אתלטיקו מדריד 
ב-23 באוקטובר 2009, חתם פלורס באתלטיקו מדריד לאחר פיטוריו של אבל רסינו, וחתם על חוזה עד 30 ביוני 2010. בסיומה של עונת 2009/2010 הוא הוביל את הקבוצה למקום התשיעי, אך גם לשני גמרי גביע: גמר הגביע בעונת 2009/2010 בליגה האירופית שם הוא הוביל את אתלטיקו לניצחון על פולהאם 2-1 לאחר הארכה, ולגמר גביע המלך הספרדי בו הפסידו לסביליה. במהלך עונת 2010/2011, לאחר שהתעמת לעיתים קרובות עם כוכב הקבוצה דייגו פורלאן, פלורס הודיע על עזיבתו את הקולצ'ונרוס לפני סיום העונה, והקבוצה העפילה לבסוף אל הליגה האירופית.

 אל אהלי 
בתחילת מאי 2011, פלורס נקשר למעבר לספרטק מוסקבה. עם זאת, ב-8 בנובמבר הוא מונה למאמן החדש של קבוצת שבאב אל אהלי מליגת העל של איחוד האמירויות הערביות, כשהחליף את איוון האשק (Ivan Hašek). הוא עזב ב-11 ביוני 2013.

 אל-עין 
ב-28 בספטמבר 2013, שלושה חודשים בלבד לאחר שעזב את המדינה, חזר פלורס לאיחוד האמירויות הערביות והוא מונה למאמנה של אל-עין. עם זאת, כהונתו הייתה קצרה, שכן הוא פוטר ב-8 במרץ 2014 עקב תוצאות גרועות.

חזרה לחטאפה
לאחר כמעט תשעה חודשים ללא קבוצה, פלורס חזר לחטאפה ב-5 בינואר 2015 כדי להחליף את קוסמין קונטרה כמאמן החדש, לאחר עזיבתו של האחרון לסין. משחקו הראשון כמאמן התקיים יומיים לאחר מכן, והוא הסתיים בתיקו 1-1 בחוץ מול אלמריה בגביע המקומי; ב-26 בפברואר, בנימוק של סיבות אישיות, הוא התפטר מהקבוצה.

 ווטפורד 
ב-5 ביוני 2015, פלורס מונה למאמנה הראשי של העולה החדשה לפרמייר ליג ווטפורד, כשהחליף את סלבישה יוקאנוביץ' והיה המאמן החמישי בתפקיד זה בתוך שנים עשר חודשים. בדצמבר, הקבוצה ניצחה בשלושה משחקי ליגה והפסידה רק באחד, מה שזיכה אותו בתואר מאמן החודש בפרמייר ליג; החלוץ שלו, אודיון איגהלו, זכה בתואר שחקן החודש בפרמייר ליג, לאחר שכבש חמישה שערים באותו חודש. עם זאת, אף על פי שהוביל את הקבוצה למקום נוח במרכז הטבלה בעונת 2015/2016 ולחצי גמר גביע ה-FA, הוכרז ב-13 במאי 2016 כי פלורס יעזוב בסוף העונה.

 אספניול 
ב-9 ביוני 2016, פלורס חזר לספרד, וחתם על חוזה לשלוש שנים במקומו של קונסטנטין גאלקה (Constantin Gâlcă) כמאמן אספניול. החתמתו השנייה הייתה חוסה אנטוניו רייס, אותו אימן בעבר בבנפיקה ובאתלטיקו.
פלורס פוטר ב-20 באפריל 2018, לאחר שהשיג תוצאות גרועות לקראת סוף עונת 2017/2018. ביולי, הוא היה ברשימה מקוצרת של ארבעה מועמדים לאימון נבחרת מצרים בכדורגל.

 שאנגחאי שנחווה 
ב-25 בדצמבר 2018, פלורס מונה למאמנה של הקבוצה הסינית שאנגחאי שנחווה. ביולי שלאחר מכן, הוא עזב.

 חזרה לווטפורד 
פלורס חזר לווטפורד ב-7 בספטמבר 2019, כשהחליף את חאבי גראסיה שפוטר באותו היום. קבוצתו השלימה קאמבק מפיגור 2-0 לתיקו 2-2 מול ארסנל בויקארג' רואד במשחקו הראשון ב-15 בספטמבר. עם זאת, שבוע לאחר מכן, הם הובסו 0–8 באצטדיון סיטי אוף מנצ'סטר בידי מנצ'סטר סיטי, כאשר הסיטיזנס כבשו חמישה שערים ברבע השעה הראשונה, במה שנחשב כניצחונה הגדול ביותר של הסיטי בפרמייר ליג. ב-30 בנובמבר 2019, ווטפורד יצאה למשחק חוץ מול סאות'המפטון והפסידו 1–2. למחרת, פלורס פוטר לאחר שהשיג רק ניצחון אחד בתקופתו השנייה כמאמן.

 חזרה שלישית לחטאפה 
ב-6 באוקטובר 2021, פלורס הוצג כמאמן חטאפה בפעם השלישית, לאחר שמיצ'ל פוטר מתפקידו לאחר שלא ניצח באף אחד משמונת משחקיו הראשונים בעונת 2021/2022. קבוצתו הודחה מהסיבוב השני של גביע המלך הספרדי לאחר שהובסה 0–5 בידי אתלטיקו באלרס (CD Atlético Baleares) מהפרימרה דיוויסיון RFEF, אך שבעה עשר ימים לאחר מכן חטאפה השיגה את הניצחון הראשון על ריאל מדריד מזה כמעט 9 שנים בזכות שער בודד של אנס אונאל.
קבוצתו של פלורס סיימה במקום ה-15 בעונתו הראשונה בחזרה ללה ליגה. ב-27 באפריל 2023, הוא פוטר מתפקידו לאחר שנאבקו נגד הירידה כשנותרו 7 משחקים לסיום עונת 2022/2023, והוחלף על ידי מאמן אחר שחזר, חוסה בורדלאס.

 סביליה 
ב-18 בדצמבר 2023, פלורס מונה למאמנה של סביליה וחתם על חוזה עד 2025; הוא היה המאמן השלישי של סביליה בעונת 2023/2024, אחרי חוזה לואיס מנדיליבר ודייגו אלונסו. הוא ניצח בהופעת הבכורה שלו למחרת, 3-0 נגד גרנדה מתחתית הליגה. במהלך משחק בחטאפה ב-30 במרץ 2024, סאנצ'ס פלורס, ממוצא צועני ספרדי, היה קורבן לגזענות מאחורי ספסלי המאמנים. כתוצאה מקריאות נגד מרקוס אקוניה באותו משחק, המארחת נצטוותה לסגור חלקים מהאצטדיון שלה לשלושה משחקים ונקנסה. עם זאת, מכיוון שהקללות נגד המאמן לא הוזכרו בדוח השופט, לא ננקטה כל פעולה בנוגע אליהם. ב-18 במאי 2024, לאחר שהבטיחו את הישרדותם, סאנצ'ס פלורס הודיע כי יעזוב את אצטדיון רמון סאנצ'ס פיחואן ב-30 ביוני.

 חיים אישיים 
פלורס הוא אחיינה של זמרת ורקדנית הפלמנקו לולה פלורס. אביו, איזידרו, היה גם כדורגלן ומגן, ואלפרדו די סטפנו היה הסנדק שלו. אחיו ובנו, איזידרו ואנריקה בהתאמה, שיחקו כדורגל ברמות נמוכות יותר.

 קישורים חיצוניים 

 הערות שוליים 

קטגוריה:ילידי 1965
קטגוריה:מדריד: כדורגלנים
קטגוריה:כדורגלני ולנסיה
קטגוריה:כדורגלני ריאל מדריד
קטגוריה:כדורגלני ריאל סרגוסה
קטגוריה:כדורגלני נבחרת ספרד
קטגוריה:כדורגלני מונדיאל 1990
קטגוריה:מאמני כדורגל ספרדים
קטגוריה:מאמני חטאפה
קטגוריה:מאמני ולנסיה
קטגוריה:מאמני אתלטיקו מדריד
קטגוריה:מאמני אספניול
קטגוריה:מאמני סביליה
קטגוריה:מאמני בנפיקה ליסבון
קטגוריה:מאמני אל-עין
קטגוריה:מאמני ווטפורד
קטגוריה:ספורטאים ספרדים בפורטוגל
קטגוריה:ספורטאים ספרדים באנגליה